## Fira València albergarà totes les donacions per a moblar llars danyades per la DANA

*** Les instal·lacions del recinte firal acolliran tots els recursos que s’obtinguen des d’ANIEME; Fundació per al Foment del Desenrotllament i la Integració (FDI), i Interioristes en Acció
* L’objectiu és captar recursos nous (com ara mobles, llavadores o frigorífics) que es puguen destinar per a donar-los durant les pròximes setmanes**

Fira València ha aconseguit reunir davall el mateix projecte solidari l’Associació Nacional de Fabricants i Exportadors de Mobles d’Espanya (ANIEME), la Fundació per al Foment del Desenrotllament i la Integració (FDI) i Interioristes en Acció, amb l’objectiu de tornar a moblar aquelles llars que van ser assolades per la DANA del 29 d’octubre passat. L’acord subscrit entre estes entitats permetrà canalitzar tant les donacions com el suport logístic necessari per a retornar una llar a totes eixes famílies.

Gràcies a este conveni, Fira València aportarà les seues instal·lacions (un total de 12.000 m²) per a emmagatzemar els productes fins a l’entrega final a les famílies. Per la seua banda, ANIEME tractarà d’aconseguir recursos i donacions tant dels seus socis com de diversos actors del sector del moble.

Fundació FDI garantirà que totes les donacions i ajudes es gestionen amb la màxima transparència i eficiència, supervisant cada etapa del procés i assegurant que els recursos arriben de manera efectiva i eficient a les persones que més ho necessiten. A més, aportarà tant els voluntaris com el personal necessari per a inventariar i seleccionar els beneficiaris.

**Col·lectiu solidari**

Per la seua banda, Interioristes en Acció és un col·lectiu solidari que ha nascut davant la devastació causada per la recent DANA, que està format per més de 200 professionals del sector de la decoració, l’interiorisme i l’arquitectura, la finalitat dels quals és liderar una resposta immediata i eficaç d’ajuda per a la reconstrucció de les llars arrasades per les riuades de València.

Els responsables del projecte han fet una crida a empreses i particulars perquè contribuïsquen amb les seues donacions i el suport logístic. En este sentit, sol·liciten qualsevol donació que tinga a vore amb moblament, sanitaris, taulells, electrodomèstics i, en definitiva, l’equipament essencial d’una vivenda. Quant a la logística, el col·lectiu busca empreses que puguen col·laborar amb el trasllat segur i eficient de grans donacions, tant d’àmbit nacional com local.

El principal objectiu és proporcionar a les famílies afectades una llar funcional i acollidora i per a fer-ho es prioritzarà les famílies amb menors a càrrec seu, les persones dependents i aquelles en situació econòmica crítica. Les persones que necessiten moblar les seues vivendes a conseqüència dels danys patits per les riuades poden omplir [este formulari](https://form.typeform.com/to/flAoHRHc).

Fecha: 21/11/2024